text: Politiet i gang med eftersøgning ved Lillebæltsbroen
  20 april 2014 kl. 10.12
  Fyns Politi eftersøger en mand i Lillebælt. Hans bil står forladt på Lillebæltsbroen.
  Fyns Politi fik klokken 04 natten til søndag en anmeldelse om, at der holdt en bil i vigesporet i vestgående retning på Lillebæltsbroen.
  - Blinklyset var aktiveret og bilen var forladt. Det giver selvfølgelig mistanke om, at der er en person, der er hoppet ud fra broen, siger Hans Jørgen Larsen til BT.
  Ejeren af bilen er fra Odense og politiet er i kontakt med de pårørende for at danne sig et overblik over situationen.
  - Sandsynligheden for, at han er hoppet ud, er stor. Men vi bliver ved med at eftersøge. I sidste ende er det Søværnets operative Kommando, der afgør, hvornår vi stopper med at lede i vandet, fortæller Hans Jørgen Larsen.
  Eftersøgningen med helikopter er afsluttet. Men politiet forsætter dog med at lede efter manden. Så længe han ikke er fundet, udelukker politiet ingen muligheder for, hvad der kan være sket for ham.
  